На основу члана 37 Статута града Ниша ("Службени лист града Ниша", број 88/08 и 143/16),

Скупштина Града Ниша на седници одржаној \_\_\_\_\_\_\_\_\_\_\_ 2017. године донела је

**Р Е Ш Е Њ Е**

I **УСВАЈА СЕ** Извештај о раду и финансијском пословању Галерије савремене ликовне уметности Ниш за 2016. годину, број 178 од 14.03.2017. године, који је Одлуком број 179 од 14.03.2017. године,, усвојио Управни одбор Установе.

II Решење доставити Галерији савремене ликовне уметности Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

**Председник**

**Мр Раде Рајковић**

***О б р а з л о ж е њ е***

Статутом Града Ниша је у члану 37. став 1. тачка 24. предвиђено да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Галеријe савремене ликовне уметности Ниш, усвојио је Извештај о раду и финансијском пословању Галерије савремене ликовне уметности Ниш за 2016 годину, број 178 од 14.03.2017. године, Одлуком број 179 од 14.03.2017. године и доставио га Секретаријату за културу и информисање на даље поступање.

Током 2016 године Галерија СЛУ Ниш је у своја три изложбена простора приредила 33 изложбе и то у галерији „Србија“ и у Павиљону у Тврђави по тринаест изложби а у Салону 77 – седам изложби. Осим тога, Галерија СЛУ Ниш је имала прилику да реализује прву манифестацију у адаптираном простору некадашњег Официрског дома у Нишу - била је то изложба светски познатог француског уметника Анриа Матиса (1869-1954 ). Значајна новина у изложбеном програму ГСЛУ Ниш уведена 2016. године је изложба „Нишки салон 20/2“ . Изложба је осмишљена тако да подразумева радове двадесеторо уметника по избору два селектора а предвиђено је да изложба постане традиционална односно да се одржава сваке године. Изложба доприноси бољој заступљености ауторских пројеката у изложбени програм ГСЛУ Ниш и поспешује примере примене нове праксе и развоја критичарске мисли. Селектори прве изложбе овог типа биле су Љиљана Чинкул и Наталија Церовић. Изложба је била мултимедијалног карактера а неки од заступљених уметника били су: Владимир Величковић, Милан Блануша, Аница Вучетић, Александар Ћурић, Драган Јеленковић, Марко Црнобрња, Мишко Павловић и др. По одлуци посебно именованог жирија награда Салона додељена је уметници Аници Вучетић за видео рад „Са друге стране“

Укупан број посетилаца током 2016. године је 43 232 што је на нивоу од прошле године. Најпосећеније су биле изложбе: Анриа Матиса са 5465, „Мој музеј, мој град“ са 4048 посетилаца и изложба Слободана Радојковића са 2448. Поменуте изложбе трајале су током манифестације „Ноћ музеја“ када је по правилу огромна посета. Од програма изван ове манифестације најпосећенија је била изложба Нишки салон 20/2 са 1660 посетилаца.

Имајући у виду да је Извештај о раду и финансијском пословању Галерије савремене ликовне уметности Ниш за 2016. годину, сачињен у складу са законом и прописима Града, као и циљевима садржаним у оснивачком акту Установе, Секретаријат за културу и информисање предлаже доношење Решења као у диспозитиву.

**СЕКРЕТАР**

Небојша Стевановић